આ પૅમ્ફ્લેટ એક શુભચિંતકે લખીને નામ કે ફોન-નંબર વગર પ્રસિદ્ધ કરવામાં આવ્યું છે. આ સિવાય આઠમી માર્ચે આ બાબતની સૂચના આપતાં બોર્ડ આ વિસ્તારોમાં લગાડવામાં આવ્યાં હતાં જેમાં ફૂડ-સ્ટૉલ અને ફેરિયાઓને સૂચના આપવામાં આવી છે કે ‘આપ સૌ ભારતના સમજદાર નાગરિક છો, પરંતુ આપ કશેક સમજદારી ચૂકી જાઓ છો. આથી આપ અમારી સૂચનાઓ શાંતિથી વાંચશો. ખુરસીઓ કે બેન્ચો રોડ કે ફુટપાથ પર રાખવાની પરમિશન નથી. આપ કાર કે વાહનમાં બેઠેલા લોકોને ફૂડની ડિલિવરી કરશો નહીં. જેને ખાવું હશે એ આપના સ્ટૉલ પર આવીને ખાશે. આપના સ્ટૉલ કે રેકડીની આસપાસ કાર, સ્કૂટર, બાઇક, રિક્ષા જેવાં કોઈ વાહનો પાર્ક કરવા નહીં આપો. આપના સ્ટૉલોની આસપાસ સફાઈ રહે એની જવાબદારી આપની રહેશે. આપની આસપાસ કોઈ પણ નવા ફેરિયા આવશે તો તમારી જગ્યા પણ જતી રહેશે. આપના સ્ટૉલો પર અગર ગીરદી થશે, જેને કારણે લોકોને અવરજવરમાં અવરોધ થશે તો એ સ્વીકાર્ય નથી. આપને આપના માલિકની આધાર કાર્ડ અને બે ફોટો સાથે માહિતી આપવાની રહેશે જેમાં આપ કેટલા સમયથી કઈ જગ્યા પર ધંધો કરો છો, આપના વિસ્તારમાં કેટલા ફેરિયાઓ છે અને તેઓ કેટલા સમયથી ધંધો કરે છે એ માહિતી આપવાની રહેશે. ઉપર દર્શાવેલા દરેક નિર્દેશોનું આપે કોઈ પણ પરિસ્થિતિમાં પાલન કરવું પડશે. એનો મતલબ એવો નથી કે તમને ધંધો કરવાની પરમિશન મળી ગઈ. અમારો ઉદ્દેશ તો તમારા ધંધા બંધ કરવાનો છે; પરંતુ આપ લોકો મહેનત, મજદૂરી કરીને કામ કરી રહ્યા છો. તમારામાંથી ઘણાનો જીવનનર્વિાહ આ ધંધા પર ચાલે છે એટલે અમે તમને વિનંતી કરીએ છીએ કે આપ ઉપર આપેલી શરતોનું કડક રીતે પાલન કરશો તો આપ સૌના માટે સારું છે, કારણ કે જનસમુદાયની સહનશક્તિની હદ થઈ ગઈ છે એટલે અમારો તમને અનુરોધ છે કે અમારી સૂચના અને માર્ગદર્શિકાનો આપ અમલ કરશો જેથી આપનો ધંધો અને જનસમુદાયની સુવિધા બન્નેનું માન જળવાઈ રહેશે.’